[{"text_idx": "#000000", "text": "alert(\"Copied the text: \" + copyText.value);"}, {"text_idx": "#000003", "text": "Hyfforddiant mewnol sydd wedi\u2019i deilwra"}, {"text_idx": "#000006", "text": "\u2018Allwch chi ddim rheoli\u2019r dyfodol, ond gallwch chi ddylanwadu arno\u2019"}, {"text_idx": "#000008", "text": "Aimee Parker sy\u2019n arwain prosiect Dyfodol Gwell Cymru CGGC, sef prosiect peilot sy\u2019n gweithio gyda thair o gymunedau Cymru er mwyn dychmygu a chynllunio ar gyfer \u2018Dyfodol Gwell\u2019. Yma, mae\u2019n esbonio rhagor am y fethodoleg a ddefnyddir gan y prosiect."}, {"text_idx": "#000009", "text": "Y fethodoleg a ddefnyddiwyd ar gyfer y prosiect yma oedd \u2018Hadau Newid\u2019. Cafodd y fethodoleg yma ei datblygu gan brosiect Good Anthropocene, ac mae\u2019n defnyddio dulliau dyfodol hygyrch a syml sy\u2019n gweithio gyda chymunedau ac sy\u2019n eu galluogi i ddychmygu eu dyfodol eu hunain a chreu\u2019r newid maen nhw am ei weld. Mae\u2019r fethodoleg \u2018Hadau Newid\u2019 wedi cael ei defnyddio\u2019n effeithiol mewn gwledydd eraill a dyma\u2019r tro cyntaf iddi gael ei defnyddio ym Mhrydain."}, {"text_idx": "#000010", "text": "Ymrwymodd pob un o\u2019r tair cymuned y buon ni\u2019n gweithio gyda nhw ar y prosiect peilot i gymryd rhan mewn dau weithdy tair awr o hyd (wedi\u2019u rhannu\u2019n llai ar gyfer y bobl ifanc o EYST). Roedd y gweithdy cyntaf yn canolbwyntio ar freuddwydio am ddyfodol gwell gan ddefnyddio \u2018hadau newid\u2019 i archwilio\u2019r effaith donnog gadarnhaol mae syniadau neu brosiectau bach ac arloesol yn gallu ei chael."}, {"text_idx": "#000011", "text": "Diffiniad o hedyn yw rhywbeth \u2018sy\u2019n annhebygol o fod yn adnabyddus neu sydd wedi\u2019i rannu\u2019n helaeth. Maen nhw\u2019n gallu bod yn fentrau cymdeithasol, yn dechnolegau newydd, yn declynnau economaidd, yn brosiectau ecolegol-gymdeithasol, neu\u2019n sefydliadau, yn fudiadau neu\u2019n ffyrdd newydd o weithredu sy\u2019n ymddangos fel eu bod yn cyfrannu at greu dyfodol sy\u2019n gyfiawn, ffyniannus a chynaliadwy.\u2019"}, {"text_idx": "#000012", "text": "Yn ystod y gweithdy cyntaf, defnyddiwyd olwynion y dyfodol i nodi\u2019r prif bwyntiau trafod gan bob grw\u0302p. Rhannwyd y cyfranogwyr yn bedwar grw\u0302p, a rhoddwyd tri \u2018hedyn\u2019 i bob grw\u0302p. Defnyddiwyd yr hadau yma i annog y grwpiau i feddwl am y ffordd y gall un syniad bach ddatblygu ac arwain at newid ehangach."}, {"text_idx": "#000013", "text": "Byddai\u2019n syniad da dangos sut mae hyn yn gweithio gydag enghraifft a ddefnyddiwyd gan un o\u2019r grwpiau."}, {"text_idx": "#000014", "text": "Yn yr enghraifft yma, yr hedyn yw \u2018Mynediad at ddulliau trafnidiaeth cynaliadwy yn y gymuned\u2019. Mae\u2019r grw\u0302p yn cael gweledigaeth ar gyfer yr hedyn sydd wedi\u2019i ddatblygu, ac yn yr enghraifft yma y weledigaeth yw byd lle mae gan bawb yn y gymuned fynediad at drafnidiaeth gynaliadwy a fforddiadwy, sydd wedi\u2019i phweru gan ynni adnewyddadwy y mae\u2019r gymuned leol yn berchen arni."}, {"text_idx": "#000015", "text": "Effeithiau tonnog yr hedyn yw canolbwynt y drafodaeth. Gofynnwyd i\u2019r grwpiau ystyried effeithiau a goblygiadau posibl yr hedyn yma petai\u2019n realiti. Ar gyfer yr enghraifft yma, bu\u2019r grw\u0302p yn siarad am fyd lle mae llai o draffig ar y ffyrdd, gyda chymdeithas decach, llai o allyriadau carbon, aer glanach, rhagor o arian yn eu pocedi, plant yn chwarae ar y stryd, trafnidiaeth am ddim, gwella cyfleoedd cyflogaeth a mynediad at gyfleoedd."}, {"text_idx": "#000016", "text": "Cafodd y grwpiau eu hannog i freuddwydio mewn ffordd gadarnhaol heb geisio canfod rhwystrau neu resymau dros pam na fyddai modd gwireddu\u2019r freuddwyd."}, {"text_idx": "#000017", "text": "Y bwriad gyda damcaniaethau ar gyfer y dyfodol yw bod modd i chi ddychmygu byd gwahanol er mwyn gallu ei greu. Daw hyn wrth gydnabod \u2018allwch chi ddim rheoli\u2019r dyfodol, ond gallwch chi ddylanwadu arno drwy\u2019r hyn rydych chi\u2019n dewis ei wneud\u2014a\u2019r hyn rydych chi\u2019n dewis peidio a\u0302\u2019i wneud.\u2019 (Wendy Schultz)"}, {"text_idx": "#000018", "text": "Isod, mae poster o olwyn y dyfodol y defnyddion ni i gofnodi\u2019r sgwrs. Gan mai cyfarfodydd dros Zoom oedd rhain, fe ddefnyddion ni fyrddau miro yn ystod y sesiynau, ond byddai siart troi a nodiadau post-it yr un mor effeithiol hefyd."}, {"text_idx": "#000019", "text": "Bydd pob grw\u0302p yn dechrau gyda \u2018hedyn\u2019 \u2013 sef stori am ddyfodol cadarnhaol posibl. Yna, byddwch chi\u2019n adrodd straeon am beth arall fyddai\u2019n digwydd yn y byd os byddai\u2019r hedyn yn bodoli yn eich ardal chi. (Bydd yr hwyluswyr yn eich helpu) Dros yr awr nesaf, byddwch yn creu straeon yn seiliedig ar dri \u2018hedyn\u2019, ac yn datgelu stori bosibl am y dyfodol yn eich cymuned. Does dim atebion cywir nac anghywir\u2014ond mae angen i chi adrodd y stori am y ffordd mae un peth yn arwain at y llall."}, {"text_idx": "#000020", "text": "Ar o\u0302l y gweithdy cyntaf, gofynnwyd i bob mudiad arweiniol ar gyfer pob cymuned feddwl am y sgyrsiau a gafwyd ac i ddatblygu pedwar datganiad gweledigaeth cynrychioladol yn seiliedig ar y thema\u0302u a gododd yn ystod y gweithdy cyntaf. Mae\u2019r datganiadau yma\u2019n cael eu defnyddio yn yr ail weithdy."}, {"text_idx": "#000021", "text": "Cynhaliwyd yr ail weithdy ychydig wythnosau ar o\u0302l y cyntaf. Yn y sesiwn yma, defnyddiwyd y dull tri gorwel er mwyn galluogi\u2019r cymunedau i ystyried ac archwilio\u2019r dyfodol o ddewis ar gyfer eu cymunedau drwy ddefnyddio\u2019r datganiadau a baratowyd. Mae\u2019r dull tri gorwel yn galluogi\u2019r cyfranogwyr i adeiladu\u2019r camau angenrheidiol ar gyfer eu dyfodol o ddewis."}, {"text_idx": "#000022", "text": "Isod, mae diagram sy\u2019n cynnwys y camau amrywiol a gymerwyd er mwyn cyrraedd y dyfodol o ddewis. Caiff ystafelloedd trafod eu defnyddio ac mae pob grw\u0302p yn cael un o\u2019r datganiadau dyfodol o ddewis, a dyma yw\u2019r trydydd gorwel yn y diagram isod. Mae\u2019r grwpiau yn ystyried sut beth fydd eu dyfodol o ddewis ac yna\u2019n gweithio drwy gwestiynau 2, 3 a 4 yn y diagram."}, {"text_idx": "#000023", "text": "1. Cytuno ar Ddatganiad Dyfodol o Ddewis. 2. Ble hoffen ni gyrraedd? 3. Ble rydyn ni nawr? (Sut mae\u2019n wahanol?) 4. Pa newid cadarnhaol sydd eisoes yn digwydd? 5. Pa syniadau, problemau, bylchau a rhwystrau rydyn ni\u2019n eu rhagweld wrth drawsnewid?"}, {"text_idx": "#000024", "text": "Roedd hwn yn gyfle i ymgysylltu, i ddysgu ac i ddeall gweledigaethau a dyheadau cymunedau amrywiol ledled Cymru. Rydyn ni\u2019n awyddus i weld y prosiect yn cael mwy o effaith yn ehangach, ac rydyn ni wedi datblygu\u2019r gyfres yma o flogiadau yn ogystal a\u0302 phodlediadau, flogiau a phecyn cymorth, ac mae\u2019r cyfan ar gael yn fan hyn. Nod yr adnoddau yma, yn enwedig y pecyn cymorth, yw rhoi cyfle i gymunedau eraill ddefnyddio\u2019r \u2018hadau newid\u2019 ac i gryfhau gallu cymunedau Cymru i feddwl ymlaen."}, {"text_idx": "#000025", "text": "I gael rhagor o wybodaeth am brosiect Dyfodol Gwell Cymru, ewch i wcva.cymru/dyfodolgwellcymru."}]